ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Απριλίου 1992 για τη θέσπιση συμπληρωματικού ερευνητικού προγράμματος που θα εκτελεστεί από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας (1992-1995) (92/275/Ευρατόμ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 7,

την πρόταση που υπέβαλε η Επιτροπή μετά από διαβούλευση με την επιστημονική και τεχνική επιτροπή(1) ,

τη γνώμη του Ευρωπαϊκού Κοινοβουλίου(2) ,

τη γνώμη της Οικονομικής και Κοινωνικής Επιτροπής(3) ,

Εκτιμώντας:

ότι στις 29 Απριλίου 1992 το Συμβούλιο εξέδωσε ψήφισμα για τις δραστηριότητες του Κοινού Κέντρου Ερευνών (ΚΚΕρ)(4)

ότι, στα πλαίσια της κοινής πολιτικής στον τομέα της επιστήμης και της τεχνολογίας, το ερευνητικό πρόγραμμα αποτελεί ένα από τα κύρια μέσα με τα οποία η Ευρωπαϊκή Κοινότητα Ατομικής Ενέργειας μπορεί να συμβάλει στην ασφαλή χρήση της πυρηνικής ενέργειας και την απόκτηση και τη διάδοση πληροφοριών στον τομέα αυτό,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται συμπληρωματικό πρόγραμμα σχετικά με τη λειτουργία του ερευνητικού αντιδραστήρα υψηλής ροής (HFR), εφεξής καλούμενο "πρόγραμμα", οι στόχοι του οποίου καθορίζονται στο παράρτημα Ι, διάρκειας τεσσάρων ετών, το οποίο αρχίζει από την 1η Ιανουαρίου 1992.

Άρθρο 2

Το ποσό που κρίνεται αναγκαίο για την εκτέλεση του προγράμματος ανέρχεται σε 75 εκατομμύρια Ecu. Στο παράρτημα ΙΙ περιλαμβάνεται ενδεικτική κατανομή του ποσού αυτού.

Άρθρο 3

Η Επιτροπή, επικουρούμενη από το διοικητικό συμβούλιο του ΚΚΕρ, εξασφαλίζει την εκτέλεση του προγράμματος και, προς το σκοπό αυτό, προστρέχει στις υπηρεσίες του ΚΚΕρ.

Άρθρο 4

Η Επιτροπή αποφασίζει σχετικά με τις αρμοδιότητες του διοικητικού συμβουλίου.

Άρθρο 5

1. Η Επιτροπή υποβάλλει ετησίως, πριν από τις 31 Μαρτίου, στο Ευρωπαϊκό Κοινοβούλιο, στο Συμβούλιο και την Οικονομική και Κοινωνική Επιτροπή έκθεση σχετικά με την εφαρμογή της παρούσας απόφασης.

2. Η εν λόγω έκθεση συνοδεύεται από παρατηρήσεις του διοικητικού συμβουλίου. Το διοικητικό συμβούλιο μπορεί επίσης να υποβάλει, μέσω της Επιτροπής, στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή, χωριστή έκθεση επί οιουδήποτε θέματος σχετικά με την εφαρμογή της παρούσας απόφασης.

Άρθρο 6

Η παρούσα απόφαση απευθύνεται στα κράτη μέλη.

Λουξεμβούργο, 29 Απριλίου 1992.

Για το Συμβούλιο Ο Πρόεδρος Luis VALENTE DE OLIVEIRA

(1) ΕΕ αριθ. C 234 της 7. 9. 1991, σ. 19.

(2) ΕΕ αριθ. C 13 της 20. 1. 1992, σ. 510.

(3) ΕΕ αριθ. C 49 της 24. 2. 1992, σ. 16.

(4) ΕΕ αριθ. C 118 της 9. 5. 1992, σ. 8.

ΠΑΡΑΡΤΗΜΑ Ι

ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ Οι κύριοι στόχοι του προγράμματος είναι:

1. η ασφαλής λειτουργία του HFR (αντιδραστήρας υψηλής ροής) στο Petten. Τούτο περιλαμβάνει την τρέχουσα λειτουργία της διευκόλυνσης για χρονικό διάστημα πλέον των 250 ημερών ανά έτος διαχείριση του κύκλου καυσίμου καθώς και διαχείριση σχετική με την ασφάλεια και ποιοτικά θέματα

2. η αποτελεσματική χρησιμοποίηση του αντιδραστήρα σε ευρύ πεδίο εφαρμογής επίκαιρων θεματικών τομέων: δοκιμές ακτινοβόλησης υλικών, τόσο για αντιδραστήρες σχάσης, όσο και για μελλοντικούς θερμοπυρηνικής σύντηξης, εφαρμογές στη φυσική στερεάς κατάστασης και σε έρευνες στις επιστήμες των υλικών, παραγωγή ραδιοϊσότοπων και συναφείς δραστηριότητες, ακτινογραφία νετρονίων ως μη καταστρεπτική μέθοδος δοκιμών, καθώς και θεραπευτική αντιμετώπιση διαφόρων ειδών καρκίνου με νετρόνια (θεραπεία δέσμευσης νετρονίων από πηγή βορίου) και σχετική έρευνα.

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΩΝ ΠΟΡΩΝ Οι πόροι που θα χορηγηθούν για το συμπληρωματικό πρόγραμμα κατανέμονται ως εξής:

- Γερμανία: 50 %,

- Κάτω Χώρες: 50 %.

Πόροι, επιπλέον όσων προβλέπονται για το συμπληρωματικό πρόγραμμα, έχουν προβλεφθεί είτε στο κεφάλαιο για εργασίες που διενεργούνται ως μέρος των ειδικών προγραμμάτων του ΚΚΕρ είτε στο κεφάλαιο για εργασίες που εκτελούνται επί συμβάσει.

Η ενδεικτική κατανομή είναι η ακόλουθη:

- Συμπληρωματικό πρόγραμμα:

α) Αξιοποίηση του αντιδραστήρα:

- Γερμανία:32,5 εκατομμύρια Ecu (1)

- Κάτω Χώρες:32,5 εκατομμύρια Ecu (1)

β) Προετοιμασία πειραμάτων (μελέτες, εξοπλισμός κ.λπ.):

- Γερμανία:10,0 εκατομμύρια Ecu

- Κάτω Χώρες:π.υ. (2)

Σύνολο πιστώσεων75,0 εκατομμύρια Ecu

- Ειδικά προγράμματα του ΚΚΕρ και εργασίες

εκτελούμενες για τρίτους επί συμβάσει15,0 εκατομμύρια Ecu + π.υ. (1)

(1) Τα ποσά αυτά θα επανεξεταστούν και θα αναθεωρηθούν ενδεχομένως κατά το μέσον της περιόδου (μέσα του 1993).

(2) Έργο που θα αναληφθεί άμεσα από τις Κάτω Χώρες η αξία αυτού του έργου εκτιμάται από την Επιτροπή σε 10 εκατομμύρια Ecu.